Ούτε ο τραυματισμός του Μπογέ στην προθέρμανση, ούτε το γρήγορο γκολ της Σέλτικ, ούτε η άδικη αποβολή του Γαλανόπουλου… Τίποτα δεν ήταν δυνατό να πτοήσει τη λεοντόκαρδη ΑΕΚ, που στάθηκε όρθια στη Γλασκώβη και με το 1-1 στο Celtic Park έκανε το πρώτο βήμα για να βρεθεί πιο κοντά στους ομίλους του Champions League.



Παρά την αρχική ψυχρολουσία με το γκολ του ΜακΓκρέγκορ στο 17’, η άψογα στημένη από τον Μαρίνο Ουζουνίδη «Ένωση» δεν έχασε την αυτοκυριαρχία της, ισοφάρισε με την γκολάρα του ανεβασμένου Κλωναρίδη στο 44’ και παρά την «ανακάλυψη» του Μπάντι που την άφησε με δέκα στο 57’ διατήρησε την πολύτιμη ισοπαλία με γκολ μέχρι το τέλος.



Ογκόλιθοι στην άμυνα Οικονόμου και Λαμπρόπουλος, πολύτιμες βοήθειες και από τα μπακ, αδιάκοπο τρέξιμο από τον Σιμόες και ηρωικές μάχες με όλη την άμυνα των «καθολικών» από τον Λιβάγια. Καλή παρουσία είχαν ερχόμενοι από τον πάγκο Άλεφ και Πόνσε.



Την ερχόμενη Τρίτη η ρεβάνς στο ΟΑΚΑ, για να «σφραγιστεί» η πρόκριση, να διασφαλιστεί η ευρωπαϊκή συνέχεια ως το Δεκέμβριο και να ανοίξει ο δρόμος για τα… αστέρια.



Πώς έπαιξε…





Το αρχικό πλάνο του Ουζουνίδη με τον Μπογέ αντί του Μάνταλου ανατράπηκε στο ζέσταμα, όταν ο Αργεντινός ένιωσε ενοχλήσεις στους κοιλιακούς. Η λύση ανάγκης ήταν να μπει στην ενδεκάδα ως αριστερό μπακ ο Χουλτ και να προωθηθεί στα χαφ ο Λόπες. Στις υπόλοιπες θέσεις δεν υπήρχε αιφνιδιασμός. Ο Μπάρκας ήταν στο τέρμα, με τον Μπακάκη δεξιά, τους Λαμπρόπουλο και Οικονόμου στόπερ, ο Σιμόες με παρτενέρ τον Γαλανόπουλο (που προτιμήθηκε από τον Άλεφ) ήταν το δίδυμο στα κεντρικά χαφ, με τον Μπακασέτα δεξιά και τον Κλωναρίδη πίσω από τον Λιβάγια.



Το ματς



Σα να μην έφτανε η απώλεια του Μπογέ στην προθέρμανση, η ΑΕΚ άρχισε το ματς όπως… απευχόταν. Η επικίνδυνη «μπούκα» του Γαλανόπουλου στο ξεκίνημα ήταν μια αναλαμπή, αφού αμέσως η Σέλτικ μετέφερε την πίεση στην αντίπαλη περιοχή, κυρίως από τα αριστερά, όπου ο Μπακάκης δεν είχε την απαιτούμενη υποστήριξη ανασταλτικά. Ο Τίρνι ήταν διαρκής απειλή και λίγο αφότου για εκατοστά η ανατροπή του από τον Κλωναρίδη ήταν εκτός περιοχής, δημιούργησε το ρήγμα για το προβάδισμα των «καθολικών». Η μπάλα κατέληξε στον ΜακΓκρέγκορ, που με γύρισμα και χτύπημα που θα ζήλευε και ο συνεπώνυμος… Κόνορ, έστειλε με δυνατό σουτ την μπάλα στη γωνιά του Μπάρκα στο 17’.







Ο κίνδυνος να… γείρει το Celtic Park, που έψαχνε αφορμή για να ξεσηκωθεί, ήταν μεγάλος, αλλά η αντίδραση της «Ένωσης» ήταν υποδειγματική. Δεν πανικοβλήθηκε, ισορρόπησε και άρχιζε να ξεμυτίζει. Ο Λόπες με φοβερό δεξί (!) σουτ που εξουδετέρωσε με δυσκολία ο Γκόρντον έριξε την προειδοποιητική βολή στο 40’ και τέσσερα λεπτά μετά, από γύρισμα του Πορτογάλου, ο Κλωναρίδης εκτέλεσε τον γκολκίπερ της Σέλτικ για το 1-1!







Η ΑΕΚ έδειχνε να ελέγχει άψογα το ρυθμό του αγώνα και να μην απειλείται στο ξεκίνημα του δευτέρου ημιχρόνου, μέχρι μία… ανακάλυψη του Λούκα Μπάντι να της βάλει προβλήματα. Ο Ιταλός ρέφερι είδε ανατροπή του Φόρεστ από τον Γαλανόπουλο σε μια φάση που δεν υπήρξε η παραμικρή επαφή και απέβαλε με δεύτερη κίτρινη κάρτα μέσα σε επτά λεπτά τον νεαρό μέσο.







Παρά το αριθμητικό μειονέκτημα η «Ένωση» με άψογη ανασταλτική λειτουργία, τον Άλεφ να κάνει καλή δουλειά αντί του Μπακασέτα και τους Λιβάγια-Κλωναρίδη να κρατούν απασχολημένους τους Σκωτσέζους, έμοιαζε να παίζει με… έντεκα. Ο Μπρένταν Ρότζερς ρίσκαρε ρίχνοντας στη μάχη Γκρίφιθς και Σινκλέρ, την ώρα που ο Ουζουνίδης φρέσκαρε την ομάδα του αντικαθιστώντας τους κουρασμένους Λιβάγια και Κλωναρίδη με Πόνσε και Γκάλο. Η Σέλτικ ανέβασε την πίεση, χωρίς όμως να δημιουργεί κλασικές ευκαιρίες για την καλά «οχυρωμένη» στα καρέ της ΑΕΚ, που κράτησε το 1-1 μέχρι τέλους.







Οι συνθέσεις:



Σέλτικ (Ρότζερς): Γκόρντον, Χέντρι, Μπράουν, Ρόγκιτς (64’ Γκρίφιθς), Εντσάμ, Εντουάρ, Λούστιγκ (77’ Σινκλέρ), Άγερ, ΜακΓκρέγκορ, Φόρεστ, Τίρνι.



ΑΕΚ (Ουζουνίδης): Μπάρκας, Μπακάκης, Οικονόμου, Λαμπρόπουλος, Χουλτ, Λόπες, Σιμόες, Γαλανόπουλος, Μπακασέτας (66’ Άλεφ), Κλωναρίδης (80’ Γκάλο), Λιβάγια (77’ Πόνσε).



Διαιτητής: Λούκα Μπάντι (Ιταλία)



